Панко Брашнаров - Википедија

# Панко Брашнаров

### Од Википедија, слободна енциклопедија

Панко Брашнаров
Роден | 27 јули, 1883 Велес, Република Македонија
Починал | 13 јули, 1951 Голи Оток, дн. Хрватска

Панко Брашнаров (познат и како Панко Брашнар) (27 јули 1883 - 13 јули 1951 година) е македонски револуционер, роден во Велес. Член на првиот Централен комитет на ВМРО (Обединета), потпретседател на Президиумот на АСНОМ.

Образованието го започнува во родниот град. По завршување на прогимназијата школувањето го продолжува во Педагошкото училиште во Скопје. Учителствувањето го започнаува во кумановските села каде почнува да ги шири првите револуционерни идеи. Учителствува до почетокот на Балканските војни.

Во 1919 станува член на Комунистичката партија на Југославија. Во текот на 20-тите учествува на повеќе конференции и конгреси на КПЈ. Така, во 1920 г. е избран за делегат од велешката партиска организација на Вуковарскиот конгрес; во 1922 г. учествува на Првата земска конференција на КПЈ во Виена; во 1924 г. е делегат на Третата земска конференција на КПЈ во Белград; во 1926 г. учествува на Третиот конгрес на КПЈ во Виена.

На основачкиот конгрес на ВМРО (Об.) во октомври 1925 година е избран за член на нејзиниот прв Централен комитет. Поради својата револуционерна активност, осуден е на седум години робија. По излегувањето од робија, политички се пасивизира.

По окупацијата на Македонија од страна на Бугарија во текот на Втората Светска војна, Брашнаров ја одбива понудата повторно да стане учител и да предава на бугарски јазик, а од 1943 година се поврзува со партизаните. Во мај 1944 година преминува на слободна територија како член на Иницијативниот одбор за свикување на АСНОМ. Како најстар делегат го отвора Првото заседание на АСНОМ. Станува потпретседател на Президиумот на АСНОМ и негов повереник за информации.

Во 1948 година категорично ја поддржува Резолуцијата на Информбирото, со што доаѓа во судир со политиката на КПЈ. Застанувајќи недвосмислено на страната на СССР и Сталин во спорот, Брашнаров дури и се обидува да организира префрлување преку граница во Албанија на лица кои биле за Резолуцијата на Информбирото. Уапсен е на 11 декември 1950 година и во јуни 1951 е испратен во логорот на Голи Оток, каде што набрзо, на 13 јули, умира. Каде се погребани неговите посмртни останки сè уште не се знае.

## [уреди] Литература за Брашнаров

- „Панко Брашнаров - живот и дело“ (зборник на трудови) (1990)
- Вера Весковиќ - Вангели „Досие Брашнаров“ (2003)

## [уреди] Надворешни врски

- „Херојот Панко Брашнаров издивна на студентски раце на Голи Оток“, Јован Поповски
- Биографија на Брашнаров

Преземено од "http://mk.wikipedia.org../../../%D0%BF/%D0%B0/%D0%BD/%D0%9F%D0%B0%D0%BD%D0%BA%D0%BE_%D0%91%D1%80%D0%B0%D1%88%D0%BD%D0%B0%D1%80%D0%BE%D0%B2_f287.html"

Категории: Македонци | Македонски борци

##### Views

- Статија
- Разговор
- Тековна верзија

##### Пребарај